ดาวโจนส์ปิดบวก,น้ำมันลดลง/ทองคำพุ่งแรง
หุ้นดาวโจนส์ปิดบวก 57.31 จุดด้านราคาน้ำมันลดลง 17 เซนต์ ขณะที่ทองคำพุ่ง 16.60 ดอลลาร์ แตะระดับสูงสุดรอบ 6 สัปดาห์
9 เม.ย. 2564

ดัชนีเฉลี่ยอุตสาหกรรมดาวโจนส์ปิดที่ 33,503.57 จุด เพิ่มขึ้น 57.31 จุด หรือ +0.17% ดัชนี เอสแอนด์พี 500 ปิดที่ 4,097.17 จุด เพิ่มขึ้น 17.22 จุด หรือ +0.42% ดัชนี แนสแดค ปิดที่ 13,829.31 จุด เพิ่มขึ้น 140.47 จุด หรือ +1.03%
ดัชนีดาวโจนส์ตลาดหุ้นนิวยอร์กปิดบวกเมื่อวันที่ 8 เม.ย. ขณะที่ดัชนี เอสแอนด์พี 500 ปิดทำนิวไฮ โดยได้ปัจจัยหนุนจากแรงซื้อหุ้นกลุ่มเทคโนโลยี รวมทั้งการคาดการณ์ที่ว่า ธนาคารกลางสหรัฐ (เฟด) จะตรึงอัตราดอกเบี้ยที่ระดับต่ำต่อไปอีก
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนพฤษภาคม ลดลง 17 เซนต์ ปิดที่ 59.60 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนมิถุนายน เพิ่มขึ้น 4 เซนต์ ปิดที่ 63.20 ดอลลาร์ต่อบาร์เรล
ราคาทองคำตลาดโคเม็กซ์ งวดส่งมอบเดือนมิถุนายน เพิ่มขึ้น 16.60 ดอลลาร์ ปิดที่ 1,758.20 ดอลลาร์ต่อออนซ์ทั้งนี้ ราคาทองคำพุ่งแรงแตะระดับสูงสุดรอบ 6 สัปดาห์